**Presentació del Cens d'Artistes de Catalunya i concert de l'Orquesta del Caballo Ganador**  
  
El Cens d'Artistes de Catalunya, que es va posar en marxa el desembre del 2020, es tracta d'una eina que ha de servir per cartografiar la creació artística del país i facilitar el desenvolupament posterior de l'Estatut de l'Artista amb diagnosi i avaluació per poder definir estratègies, directrius i accions que millorin les condicions professionals d'artistes i professionals de la cultura i les polítiques adreçades al sector.  
  
Amb motiu de la presentació del cens, l'Orquesta del Caballo Ganador, formada per membres de diferents grups de l'escena barcelonina que basen la seva música en la improvisació en directe, oferirà un concert el diumenge, 31 d’octubre a les 12 h, presentat per Fabra i Coats: Centre d'Art Contemporari de Barcelona per donar a conèixer el cens i impulsar la inscripció dels creadors culturals residents a Catalunya. L'acte serà una improvisació conduïda basada en "soundpainting", llenguatge ideat per Walter Thompson, la conducció de Butch Morris, el Cobra de John Zorn i vocabulari afegit pels mateixos artistes i músics.

El projecte és una iniciativa del Departament de Cultura de la Generalitat de Catalunya i el Consell Nacional de la Cultura i de les Arts, juntament amb les associacions de professionals del sector cultural com la Xarxa de Centres d'Art, de la que forma part el recinte que donarà lloc al concert.

L'entrada és lliure, amb aforament limitat, i cal reservar a activitats-centredart@bcn.com